பாடம் 2
இயேசு தண்ணீரைத் திராட்சரசமாக்கினார்
நோக்கம்: தாம் தேவனுடைய குமாரன் என்பதை இயேசு தம் செயல்களால் எப்படிக் காட்டினார் என்பதைப் பிள்ளைகளுக்குக் கற்பிப்பது.
வேத வாசிப்பு: யோவான் 2:1-11
மனப்பாட வசனம்: யோவான் 1:1 (வசனத்தை முழுமையாக்குக) – “ஆதியிலே வார்த்தை இருந்தது, அந்த வார்த்தை தேவனிடத்திலிருந்தது, அந்த வார்த்தை தேவனாயிருந்தது.”
பாடத்தை எடுத்துச்சொல்லுதல்
தொடக்கப் புள்ளி
கல்யாணங்களைப் பற்றி, குறிப்பாக உணவு தயாரிப்பைப் பற்றிப் பேசுங்கள். விருந்தின் செலவைச் சமாளிக்க முடியும்போதுதான் பெரும்பாலும் கல்யாணம் ஏற்பாடாகும். எந்தெந்த வேலைக்கு யார் பொறுப்பு என்று பெண்கள் கூடி முடிவு செய்வார்கள். கல்யாண நாளில் உணவும் மற்ற எல்லாமும் சரியாக இருக்க அவர்கள் மிக அதிகாலையில் எழுவார்கள்.
இன்றைய போதனையின் முக்கிய குறிப்புகள்
1. இயேசு தம் தாய் மரியாளோடும் சீஷர்களோடும் ஒரு கல்யாணத்துக்குச் சென்றார். விழாவின்போது, யூதக் கல்யாணங்களில் வழக்கமான பானமாகிய திராட்சரசம் தீர்ந்துபோனதை மரியாள் கவனித்தாள். அது மிகவும் அவமானமான காரியம் (2:1-3).
2. மரியாள் இந்தப் பிரச்சினையை இயேசுவிடம் சொன்னாள். அவர் தந்த பதில் அவர் உதவ விரும்பாதவர் போலத் தோன்றச் செய்தது. தம் வல்லமையை சுயநல மகிழ்ச்சிக்காக ஒருபோதும் பயன்படுத்த மாட்டேன்; பிதாவாகிய தேவனுடைய வழிநடத்துதலை மட்டுமே பின்பற்றுவேன் என்பதை இயேசு தெளிவுபடுத்த விரும்பினார். மரியாள் அதை ஏற்றுக்கொண்டு, இயேசு சொல்வதையெல்லாம் செய்யும்படி வேலைக்காரர்களிடம் சொன்னாள் (2:3-5).
3. பெரிய கல் ஜாடிகளைத் தண்ணீரால் நிரப்பவும், விருந்து மேற்பார்வையாளர் அதைச் சுவைத்துப் பார்க்கவும் இயேசு வேலைக்காரர்களுக்கு எப்படிக் கட்டளையிட்டார் என்று சொல்லுங்கள் (2:6-9).
இந்தக் காட்சியை வகுப்பைக் கொண்டு நடிக்கச் செய்யலாம். எல்லாரும் வேலைக்காரர்களாக இருக்கட்டும்; நீங்கள் விருந்து மேற்பார்வையாளராக இருங்கள். நல்ல திராட்சரசத்தைச் சுவைக்கும்போது ஆச்சரியத்தைக் காட்டுங்கள்.
படம் 2 ஐக் காட்டுங்கள். ஜன்னல் வழியே தெரியும் விருந்தினர்களைக் கவனித்தீர்களா?
4. நல்ல திராட்சரசமாக இருந்ததால் விருந்து மேற்பார்வையாளர் மகிழ்ந்தார். அது எங்கிருந்து வந்தது என்று அவருக்குத் தெரியாது. அவர் மணமகனை அழைத்து, சிறந்த திராட்சரசத்துக்காக வாழ்த்தினார் (2:9-10).
5. ஆனால் இயேசு அழைத்த சீஷர்களும் மரியாளும், சாதாரண தண்ணீரை மிகச் சிறந்த திராட்சரசமாக மாற்றியவர் இயேசுவே என்று அறிந்திருந்தார்கள்.
நாம் செய்ய வேண்டிய பதில்
நம்மால் தண்ணீரைத் திராட்சரசமாக்க முடியாது; எந்தச் சாதாரண மனிதனாலும் முடியாது. இந்த அற்புதத்தின் மூலம் இயேசு தாம் தேவன் என்பதைக் காட்டினார்.
அவருடைய வல்லமை செயல்படுவதைக் கண்டதால் சீஷர்கள் அவரை விசுவாசித்தார்கள். நாமும் அவரை விசுவாசிக்க வேண்டும், பாவத்தை வெல்லும் அவருடைய வல்லமை நம் வாழ்க்கையில் செயல்படுவதைக் காண வேண்டும் என்று இயேசு விரும்புகிறார்.
மனப்பாட வசனத்தை மனதில் பதிய வைத்தல்
இயேசு தேவன் என்று இந்த வசனம் நமக்குச் சொல்கிறது.
குறிப்பு: ஒவ்வொரு ஞாயிறுபள்ளி வகுப்பிலும், இதுவரை கற்ற முழு மனப்பாடப் பகுதியையும் மீண்டும் சொல்லும் நேரத்தை ஒதுக்குங்கள். புதிய வசனத்தைக் கற்பிக்கும் முன்பு இதைச் செய்யலாம்.
யோவான் 1:1 – ஆதியிலே வார்த்தை இருந்தது, அந்த வார்த்தை தேவனிடத்திலிருந்தது, அந்த வார்த்தை தேவனாயிருந்தது.
